V.E. Day (Mai 8fed)

***Cofiwch newid yr eirfa i siwtio’ch plant / tafodiaith leol. Os dych chi’n gwneud y gwasanaeth yn 2016 neu’n hwyrach, newidiwch y brawddegau cychwynnol.***

**Sleid 1: Teitl, map yn dangos y cynghreiriaid yn ymosod ar yr Almaen**

Ar ddydd Gwener 8fed Mai 2015 bydd Prydain yn dathlu V.E.Day - sef Victory in Europe day, 70 mlynedd ers diwedd yr Ail Ryfel Byd. Am dri o’r gloch y pnawn hwnnw yn Llundain bydd 2 funud o dawelwch er mwyn cofio’r holl bobl a fu farw oherwydd y brwydro erchyll yn Ewrop rhwng 1939 a 1945.

**Sleid 2: Ffagl**

Am hanner awr wedi naw’r noson honno bydd ffagl dân yn cael ei thanio yn Nhŵr Llundain fel rhan o ddigwyddiad cenedlaethol. Ar ddydd Sadwrn y 9fed o Fai bydd clychau eglwysi plwyf ac eglwysi cadeiriol yn canu i ddathlu diwedd y rhyfel yn Ewrop, ac i gofio am yr hyn ddigwyddodd.

Roedd yr Ail Ryfel Byd yn gyfnod tywyll yn hanes Prydain, Ewrop a’r Byd.

**Sleid 3: Papur newydd o’r cyfnod**

Dyma ddwedodd William Hague pan oedd y llywodraeth yn trefnu’r cofio,

*"Mae'n iawn ein bod ni’n cymryd amser i fyfyrio ar yr aberth a wnaed, nid yn unig gan filwyr y Lluoedd Arfog, ond hefyd gan y merched fu’n gweithio ar y tir, a’r bobl oedd yn gweithio mewn ffatrïoedd a phob galwedigaeth arbennig a oedd yn ein helpu ni gyda’r ymdrech yn erbyn Natsïaeth. Rhaid gwneud yn siŵr bod y wlad i gyd yn cael y cyfle i gofio’r digwyddiad pwysig hwn, a chofio’r rhai a roddodd cymaint er mwyn i ni gael rhyddid."*

**Sleid 4: Mynwent**
Dywedodd Is-Admiral Peter Wilkinson, Llywydd Cenedlaethol y Lleng Prydeinig Brenhinol neu’r Royal British Legion,

"*Mae'n anrhydedd i chwarae ein rhan i helpu'r genedl gofio 70 mlynedd ers diwedd yr Ail Ryfel Byd yn Ewrop. Mae gynnon ni gyfrifoldeb i gadw’r atgof yn fyw am y rhai wnaeth ymladd, ac a fu farw, yn y L*

*luoedd Arfog. Rydym yn gobeithio y bydd pob cymuned yn defnyddio’r diwrnod i ddathlu ac i ddiolch."*

**Sleid 5 a 6 : Pobl yn dathlu / Y teulu brenhinol a Winston Churchill**

Roedd y dathlu ym Mhrydain ar V.E. Day tu hwnt i eiriau. Roedd y wlad wedi dioddef yn ddifrifol. Roedd yna flynyddoedd o brinder wedi bod: modfeddi o ddŵr yn unig i gael bath, ychydig o wyau, dim bananas ac roedd pobl yn byw o ddydd i ddydd gan lynu wrth yr egwyddor, ‘*make do and mend’*. Yn Llundain daeth tyrfaoedd enfawr i ddathlu tu allan i Balas Buckingham. Roedd geiriau Churchill a’r Brenin wedi helpu i gadw *morale* y bobl yn uchel yn ystod y rhyfel.

**Sleid 7: Abertawe 1941**

Yng Nghymru, Caerdydd ac Abertawe ddioddefodd waetha’ yn ystod yr Ail Ryfel Byd. Yng Nghaerdydd difrodwyd 33,000 o dai a chwalwyd 500. Lladdwyd 335 o bobl. Ym Mis Chwefror 1941 dioddefodd Abertawe 3 noson o fomio didrugaredd. Gollyngwyd 30,000 (trideg mil) o fomiau ar y ddinas. Roedd yr awyr yn wenfflam am ddyddiau.

**Sleid 8: Milwr yn cael ei ddienyddio**

Lladdwyd 20 miliwn o drigolion Rwsia yn eu brwydr yn erbyn y Natsïaid; lladdwyd 6 miliwn o Iddewon yn yr Holocaust. Ond fel dwedodd Winston Churchill yn ei araith ar V.E. Day, nid V.E. day oedd diwedd y rhyfel. Dyma ei rybudd i’r wlad,

*“....mae gelyn arall sy'n meddiannu rhannau helaeth o'r Ymerodraeth Brydeinig, gelyn sydd wedi ei staenio gan greulondeb a thrachwant - Japan.*

*Rhaid i ni droi a chyflawni ein dyletswydd at ein cynghreiriaid dewr yr Unol Daleithiau, yn eu brwydr yn erbyn Japan. Byddwn yn sefyll ochr yn ochr â hwy. Hyd yn oed os yw'n frwydr galed, nid ni fydd y rhai a fydd yn methu.”*

**Sleid 9: Rhyfeloedd / brwydro**

Yn drist iawn mae rhyfeloedd yn parhau ar draws y byd. Mae dros 40 o ardaloedd yn y byd sydd ar hyn o bryd mewn gwrthdaro o ryw fath.

O fewn pob un ohonon ni mae’r gallu i genfigennu, i gasáu, i fod yn hunanol a chwerw. Boed yn ymladd dros gêm yn y tŷ neu daro unigolyn mewn tymer, neu ddweud geiriau sbeitlyd a chreulon, o’r un gwraidd y daw’r drwg. Mae’r gallu gan bob un ohonon ni i ladd: rhaid dewis peidio.

Duw cariad yw Duw’r Beibl , sy’n dymuno i bobl fyw yn heddychlon â’i gilydd; mae’r Beibl yn annog Cristnogion i garu eu gelynion. Ond rhaid bod yn barod i warchod y gwan:

**Sleid 10: Yr adnodau isod**

Dyma rai adnodau o’r Beibl,

**Luc 6:27** - "Dw i'n dweud wrthoch chi sy'n gwrando: Carwch eich gelynion, gwnewch ddaioni i'r bobl sy'n eich casáu chi.

**Rhufeiniaid 12:18** - Gwnewch bopeth allwch chi i fyw mewn heddwch gyda phawb.

**Sleid 11: Yr adnod isod**

**Eseia 1: 17** Dysgwch wneud da. Brwydrwch dros gyfiawnder; o blaid y rhai sy'n cael eu gorthrymu. Cefnogwch hawliau plant amddifad, dadlau dros achos y weddw.

**Sleid 12: Bedd Cymro yn Normandy**

Dylen ni ddiolch am yr heddwch rydyn ni’n mwynhau a ddylen ni ddim anghofio mor uchel oedd y pris a dalwyd amdano.

Yn Normandy mae miloedd o filwyr wedi eu claddu’n bell oddi cartre. Mae nifer ohonyn nhw o Gymru. Wrth i ni gofio am V.E. Day, cofiwn hefyd am bris rhyfel, a cheisiwn fyw mewn heddwch.

**Gweddïwn:** Ein Tad, mae rhyfel yn achosi tristwch ar draws ein byd. Yn Syria a Nigeria, yn Iraq a Sudan mae miliynau o bobl yn dioddef bob dydd. Helpa ni i fod yn ddiolchgar ein bod ni’n byw yng Nghymru: ein bod ni’n mynd a dod bob dydd mewn heddwch. Diolchwn i ti ein bod yn mwynhau heddwch yng Nghymru ers 70 o flynyddoedd. I ni, dydy rhyfel ddim yn realiti. Gweddïwn dros blant y byd sy’n dioddef heddiw. Plant di-gartref a thlawd, plant sy’n oer ac yn newynu. Plant sydd wedi colli eu rhieni mewn rhyfelodd. Helpa ni i frwydro dros gyfiawnder. Helpa ni i roi ein harian i’w helpu. Helpa ni i ddangos i eraill beth yw cariad, a beth yw heddwch. Diolch mai Duw cariad yw’r Duw Cristnogol, a bod y Beibl yn ein dysgu ni i garu hyd yn oed ein gelynion ac i fyw mewn heddwch hyd eithaf ein gallu. Amen